SL Uradni list Evropske unije L 46/59

ODLOČBA NADZORNEGA ORGANA EFTE

št. 235/09/COL

z dne 20. maja 2009

o začasnem programu omejene pomoči

(Norveška)

NADZORNI ORGAN EFTE (1) JE –

OB UPOŠTEVANJU Sporazuma o Evropskem gospodarskem prostoru (2) ter zlasti členov 61 do 63 Sporazuma in Protokola 26 k Sporazumu,

OB UPOŠTEVANJU Sporazuma med državami Efte o ustanovitvi nadzornega organa in sodišča (3) in zlasti člena 24 Sporazuma,

OB UPOŠTEVANJU člena 1(3) dela I in člena 4(3) dela II Protokola 3 k Sporazumu o nadzornem organu in sodišču (4),

OB UPOŠTEVANJU Smernic Nadzornega organa o uporabi in razlagi členov 61 in 62 Sporazuma EGP (5) ter zlasti dela VIII – Začasna pravila glede finančne krize – Začasni okvir za ukrepe državnih pomoči v podporo dostopu do financiranja ob trenutni finančni in gospodarski krizi (6), kakor je bil spremenjen z Odločbo Nadzornega organa 190/09/COL z dne 22. aprila 2009 (7),

OB UPOŠTEVANJU Odločbe Nadzornega organa št. 195/04/COL z dne 14. julija 2004 o izvedbenih določbah iz člena 27 dela II Protokola 3 k Sporazumu o ustanovitvi nadzornega organa in sodišča (8),

ob upoštevanju naslednjega:

I. DEJSTVA

1. Postopek

Norveški organi so z dopisom z dne 2. aprila 2009 (ev. št. 514308) v skladu s členom 1(3) dela I Protokola 3 priglasili začasni program omejene pomoči.

2. Opis predlaganih ukrepov

2.1 Cilj ukrepa pomoči

Norveški organi so navedli, da je finančna kriza začela vplivati na realno gospodarstvo. Priglašeni ukrep je del obsežnejšega svežnja ukrepov (9), katerih cilj je odpravljanje resne motnje v norveškem gospodarstvu. Priglašeni program zagotavlja možnost za dodelitev omejenih zneskov pomoči podjetjem, ki se soočajo z nenadnim pomanjkanjem ali celo nedostopnostjo kredita, s čimer prispeva k odpravi resne motnje v norveškem gospodarstvu.

Program temelji izrecno na členu 61(3)(b) Sporazuma EGP in oddelku 4.2 „Združljiva omejena raven pomoči“ Začasnega okvira.

2.2 Značilnosti in oblika pomoči

Pomoč bo zagotovljena v preglednih oblikah pomoči, kot je določeno v členu 5 Uredbe o splošnih skupinskih izjemah (10), ter zlasti v obliki neposrednih dotacij, povratnih sredstev, subvencioniranih obrestnih mer, subvencioniranih javnih posojil z elementom pomoči, ki je izračunan na podlagi referenčne obrestne mere Nadzornega organa (11) na dan dodelitve pomoči, in javnih jamstev.

Jamstvena shema, ki jo upravlja organizacija Innovation Norway, se običajno uporablja v skladu z aktom iz Priloge XV k Sporazumu EGP o pomoči de minimis (12). To med drugim pomeni, da se individualna pomoč za podjetja, ki niso podjetja v težavah, obravnava kot pregledna pomoč de minimis, kadar zajamčeni del posojila, zagotovljenega v okviru programa, ne presega 1 500 000 EUR na podjetje (750 000 EUR v prometnem sektorju). Za izračun elementa pomoči javnih jamstev za posojila, ki presegajo 1 500 000 EUR, in skladno z možnostjo, ki je predvidena v zadnjem stavku opombe pod črto k točki 4.3.2(a) Začasnega okvira, bodo norveški organi kot merilo uspešnosti uporabili premije varnega pristana iz Priloge k Začasnemu okviru. Ne glede na to, ali so jamstva izdana za mala in srednje velika podjetja ali velika podjetja, bo element letne pomoči, ki izhaja iz jamstva, izračunan kot razlika med obrestnimi merami premij varnega pristana iz Priloge k spremenjenemu Začasnemu okviru in letnimi premijami, ki jih uporabljajo norveški organi.

2.3 Nacionalna pravna podlaga za ukrep pomoči

Pravna podlaga programa sta St. prp. št. 1 (2008–2009) za ministrstvo za trgovino in industrijo ter dopis ministrstva organizaciji Innovation Norway (Oppdragsbrev Innovasjon Norge).

Program bo začel veljati, ko ga bo odobril Nadzorni organ.

2.4 Upravljanje programa

Priglašeni program bo upravljala organizacija Innovation Norway.

2.5 Proračun in trajanje

Norveški organi so navedli, da v tej fazi ni mogoče zagotoviti letnega proračuna za priglašeni ukrep, ker se je splošni proračun za organizacijo Innovation Norway povečal, ne da bi se določila odobrena proračunska sredstva za priglašeni program.

Pomoč v okviru tega programa se lahko dodeli do 31. decembra 2010.

2.6 Prejemnik

Program se uporablja za mala in srednje velika podjetja ter velika podjetja, pri čemer zajema ozemlje Norveške v celoti.

Norveški organi potrjujejo, da pomoč v okviru tega programa ne bo dodeljena velikim podjetjem, ki so bila 1. julija 2008 podjetja v težavah v smislu točke 2.1 Smernic Nadzornega organa o državni pomoči za reševanje in prestrukturiranje podjetij v težavah, ali mala in srednje velika podjetja, ki so bila na navedeni dan podjetja v težavah v smislu člena 1(7) Uredbe o splošnih skupinskih izjemah.

Program se lahko uporabi za podjetja, ki 1. julija 2008 niso bila v težavah, vendar so se težave pri njih pojavile po tem datumu zaradi svetovne finančne in gospodarske krize.

2.7 Uporaba na področju sektorjev, izključitev izvozne pomoči in pomoči, ki daje prednost domačim proizvodom pred uvoženimi

Začasni program omejene pomoči se uporablja za vse sektorje razen sektorskih izjem iz točke 38(g) oddelka 4.2.2 Začasnega okvira. Izključeni sta izvozna pomoč ter pomoč, ki daje prednost domačemu blagu in storitvam pred uvoženimi (oddelek 4.2.2(d) Začasnega okvira).

2.8 Temeljni elementi programa

Norveški organi potrjujejo, da bo novi program v celoti skladen s pogoji iz oddelka 4.2.2 Začasnega okvira za dodelitev omejenih zneskov združljive pomoči. Upoštevale se bodo zlasti naslednje zahteve:

— pomoč ne preseže 500 000 EUR bruto (pred vsakim odbitkom davka ali druge dajatve) na podjetje. Kadar se pomoč dodeli v obliki, ki ni dotacija, je znesek pomoči enak bruto ekvivalentu dotacije;

— pred dodelitvijo pomoči pridobi organizacija Innovation Norway od zadevnih podjetij pisno izjavo ali izjavo v elektronski obliki o kakršni koli drugi pomoči de minimis in pomoči v skladu s tem ukrepom, ki so jo prejela v tekočem proračunskem letu. Organizacija Innovation Norway bo preverila, ali skupni znesek pomoči, ki jo bo podjetje prejelo v obdobju od 1. januarja 2008 do 31. decembra 2010, po dodelitvi pomoči ne presega zgornje meje 500 000 EUR;

— pomoč se dodeli najpozneje 31. decembra 2010;

— izvozna pomoč ali pomoč, ki daje prednost domačim proizvodom pred uvoženimi, ne bo dodeljena v okviru programa;

— kadar se bo pomoč v okviru tega ukrepa kombinirala z drugo združljivo pomočjo, se bodo upoštevale najvišje intenzivnosti pomoči, navedene v ustreznih smernicah ali uredbah o skupinski izjemi;

— pomoč v okviru tega programa ne bo dodeljena velikim podjetjem, ki so bila 1. julija 2008 podjetja v težavah v smislu točke 2.1 Smernic Nadzornega organa o državni pomoči za reševanje in prestrukturiranje podjetij v težavah, ali malim in srednje velikim podjetjem, ki so bila na ta dan podjetja v težavah v skladu s členom 1(7) Uredbe o splošnih skupinskih izjemah, kot je bila vključena v Sporazum EGP.

2.9 Spremljanje in poročanje

Norveški organi potrjujejo, da bo delovanje skladno s pravili za spremljanje in poročanje iz Začasnega okvira.

II. OCENA

1. Prisotnost državne pomoči

Člen 61(1) Sporazuma EGP določa:

„1. [r]azen če ta sporazum ne določa drugače, je vsaka pomoč, ki jo dodelijo države članice ES, države Efte, ali kakršna koli vrsta pomoči iz državnih sredstev, ki izkrivlja ali bi lahko izkrivljala konkurenco z dajanjem prednosti posameznim podjetjem ali proizvodnji posameznega blaga, nezdružljiva z delovanjem tega sporazuma, če prizadene trgovino med pogodbenicami“.

Ker je priglašeni program financiran iz norveškega državnega proračuna, so v ukrep vključena tudi državna sredstva. Ukrep je selektiven, ker bo dodeljen le nekaterim podjetjem. Ker ukrep omogoča omejen obseg pomoči, ki ne bo na voljo upravičencem brez ukrepa, vključuje dodelitev prednosti upravičencem. Ukrep vpliva na trgovino med državami EGP, ker program ni omejen na upravičence, ki so dejavni v sektorjih, v katerih ni trgovine med državami EGP.

Ob upoštevanju navedenega je Nadzorni organ sprejel sklep, da vključuje program državno pomoč v smislu člena 61(1) Sporazuma EGP.

2. Postopkovne zahteve

V skladu s členom 1(3) dela I Protokola 3 mora biti „Nadzorni organ Efte […] obveščen o vseh načrtih za dodelitev ali spremembo pomoči dovolj zgodaj, da lahko predloži pripombe […]. Zadevna država ne sme izvajati svojih predlaganih ukrepov, dokler v postopku ni sprejeta dokončna odločitev“.

S predložitvijo priglasitve začasnega programa omejene pomoči z dopisom z dne 2. aprila 2009 (ev. št. 514308) so norveški organi izpolnili zahtevo po priglasitvi. Poleg tega so navedli, da programa ne bodo izvajali, dokler ga ne odobri Nadzorni organ, s čimer se upošteva obveznost mirovanja.

Nadzorni organ je zato sklenil, da so norveški organi izpolnili svoje obveznosti v skladu s členom 1(3) dela I Protokola 3.

3. Združljivost pomoči

Nadzorni organ je ocenil združljivost priglašenega ukrepa s členom 61(3)(b) Sporazuma EGP v povezavi z Začasnim okvirom.

S sprejetjem Začasnega okvira je Organ priznal (oddelek 4.1(33)), da „[…] so nekatere kategorije državne pomoči zaradi resnosti sedanje finančne krize in njenega vpliva na celotno gospodarstvo držav Efte utemeljene, za določen čas, da bi se te težave odpravile in da se lahko štejejo za združljive z delovanjem Sporazuma EGP na podlagi člena 61(3)(b) Sporazuma“.

Cilj priglašenega ukrepa je prispevati k odpravi resne motnje v gospodarstvu države Efte, pri čemer je namenjen izpolnjevanju zahtev dodatne kategorije pomoči (Združljiva omejena raven pomoči), navedene v oddelku 4.2.2 Začasnega okvira.

Organ meni, da priglašeni organ izpolnjuje vse pogoje iz Začasnega okvira. Izpolnjuje zlasti naslednje pogoje:

— najvišji znesek pomoči ne bo presegel zneska v protivrednosti 500 000 EUR na podjetje (v skladu s točkama 4.2.2(a) in (f) Začasnega okvira);

— pomoč se dodeli v obliki programa (v skladu s točko 4.2.2 (b) Začasnega okvira);

— pomoč se dodeli podjetjem, ki 1. julija 2008 niso bila v težavah (13); dodeli se lahko podjetjem, ki na ta dan niso bila v težavah, vendar so se težave pri njih pojavile pozneje zaradi svetovne finančne in gospodarske krize (v skladu s točko 4.2.2(c) Začasnega okvira).

— Izključeni sta izvozna pomoč in pomoč, ki daje prednost domačemu blagu in storitvam pred uvoženimi (v skladu s točko 4.2.2 (d) Začasnega okvira);

— pomoč se lahko dodeli najpozneje 31. decembra 2010 (točka 4.2.2(e) Začasnega okvira);

— upoštevana bodo pravila za spremljanje in poročanje iz Začasnega okvira (oddelek 4.7(59) Začasnega okvira).

Nadzorni organ zato meni, da je priglašeni ukrep potreben, ustrezen in sorazmeren za odpravo resne motnje v gospodarstvu države Efte, kot je določeno v točki 4.1 Začasnega okvira.

4. Sklepne ugotovitve

Na podlagi navedene ocene meni Nadzorni organ, da je začasni program omejene pomoči, ki ga nameravajo izvajati norveški organi, v skladu z Začasnim okvirom in združljiv z delovanjem Sporazuma EGP v smislu člena 61 Sporazuma EGP.

Norveške organe je treba opozoriti na obveznost iz člena 21 dela II Protokola 3 v povezavi s členom 6 Odločbe št. 195/04/COL, da se zagotovijo letna poročila o izvajanju programa.

Norveške organe je treba prav tako opozoriti, da morajo vse načrte za spremembo tega programa priglasiti Nadzornemu organu –

SPREJEL NASLEDNJO ODLOČBO:

Člen 1

Nadzorni organ Efte je sklenil, da ne nasprotuje začasnemu programu omejene pomoči na podlagi člena 61(3)(b)f Sporazuma EGP.

Člen 2

Ta odločba je naslovljena na Kraljevino Norveško.

Člen 3

Besedilo v angleškem jeziku je edino verodostojno.

V Bruslju, 20. maja 2009 Za Nadzorni organ Efte Per SANDERUD Predsednik Kurt JÄGER Član kolegija

(1) V nadaljnjem besedilu: Nadzorni organ.

(2) V nadaljnjem besedilu: Sporazum EGP.

(3) V nadaljnjem besedilu: Sporazum o nadzornem organu in sodišču.

(4) V nadaljnjem besedilu „Protokol 3“.

(5) Smernice o uporabi in razlagi členov 61 in 62 Sporazuma EGP ter člena 1 Protokola 3 k Sporazumu o nadzornem organu in sodišču, ki jih je sprejel in izdal Nadzorni organ 19. januarja 1994 ter ki so objavljene v Uradnem listu Evropske unije (UL L 231, 3.9.1994, str. 1, in v Dopolnilu EGP št. 32, 3.9.1994, str. 1, v nadaljnjem besedilu: Smernice o državni pomoči). Posodobljena različica Smernic o državni pomoči je objavljena na spletni strani Nadzornega organa: http://www.eftasurv.int/fieldsofwork/fieldstateaid/guidelines/.

(6) V nadaljnjem besedilu: Začasni okvir.

(7) Objavljena v UL L 15, 20.1.2011, str. 26, in v Dopolnilu EGP št. 3, 20.1.2011, str. 31.

(8) Odločba št. 195/04/COL z dne 14. julija 2004 (objavljena v UL L 139, 25.5.2006, str. 37, in v Dopolnilu EGP št. 26, 25.5.2006, str. 1), kakor je bila spremenjena z Odločbo št. 319/05/COL z dne 14. decembra 2005 (objavljena v UL L 113, 27.4.2006, str. 24, in v Dopolnilu EGP št. 21, 27.4.2006, str. 46).

(9) Norveška vlada je obravnavala težave, ki se pojavljajo na norveškem trgu dela, in tako spremenila državni proračun za leto 2009 s St. prp. št. 37 (2008–2009) (bela knjiga). Čeprav začasni program omejene pomoči ni izrecno del St. prp. št. 37 (2008–2009), bo financiran v okviru večjega proračuna za organizacijo Innovation Norway, ki je bil odobren s to spremembo.

(10) Vključena v Prilogo XV (Državna pomoč) k Sporazumu EGP s Sklepom Skupnega odbora EGP št. 120/2008, objavljenim v UL L 339, 18.12 2008, str. 111, in v Dopolnilu EGP št. 79, 18.12.2008, str. 20.

(11) Referenčna obrestna mera se izračuna na podlagi poglavja o metodi določanja referenčnih obrestnih mer in diskontnih stopenj iz Smernic Nadzornega organa o državni pomoči, kakor so bile spremenjene s Sklepom Nadzornega organa št. 788/08/COL z dne 17. decembra 2008. Za izračun veljavne referenčne obrestne mere je treba izhodiščni obrestni meri prišteti ustrezne razlike. Veljavne izhodiščne obrestne mere so objavljene na spletni strani Nadzornega organa.

(12) Uredba Komisije (ES) št. 1998/2006 z dne 15. decembra 2006 o uporabi členov 87 in 88 Pogodbe pri pomoči de minimis (UL L 379, 28.12.2006, str. 5) je bila vključena v Prilogo XV (Državna pomoč) k Sporazumu EGP s Sklepom Skupnega odbora EGP št. 29/2007, objavljenim v UL L 209, 9.8.2007, str. 52, in v Dopolnilu EGP št. 38, 9.8.2007, str. 34.

(13) Za velika podjetja glej točko 2.1 Smernic o državni pomoči za prestrukturiranje podjetij v težavah. Za mala in srednje velika podjetja glej člen 1(7) o določitvi Uredbe o splošnih skupinskih izjemah.